**VŠEOBECNE ZÁVÄZNÉ NARIADENIE**

**Č. 97/2019**

**O udeľovaní Čestného občianstva obce Boleráz, Ceny obce Boleráz a Ceny starostu obce Boleráz a udelení Pamätného listu.**

Obecné zastupiteľstvo Obce Boleráz na základe samostatnej pôsobnosti podľa čl. 67 a čl. 68 Ústavy Slovenskej republiky a podľa § 4 ods. 1 a § 6 ods. 1 zákona č. 369/1990 Zb. o obecnom zriadení v znení neskorších predpisov a § 11 ods. 4 písm. „o“ pre ocenenie práce fyzických a právnických osôb, ktoré sa osobitne významným spôsobom zaslúžili o rozvoj a dobré meno Obce Boleráz, vydáva toto Všeobecne záväzné nariadenie.

**§ 1**

**Úvodné ustanovenie**

Účelom tohto nariadenia je stanoviť podmienky pre udeľovanie ocenení:

1. Čestné občianstvo obce Boleráz

2. Cena obce Boleráz

3. Cena starostu obce Boleráz

4. Pamätného listu obce Boleráz

**§ 2**

**Čestné občianstvo obce Boleráz**

1. Čestné občianstvo obce Boleráz udeľuje obecné zastupiteľstvo fyzickým osobám, ktoré sa obzvlášť významným spôsobom zaslúžili o hospodársky, sociálny alebo kultúrny rozvoj obce, alebo jej úspešnou propagáciou a šírením jej dobrého mena vo svete. Taktiež osobám, ktoré obohatili ľudské poznanie vynikajúcimi tvorivými výkonmi v oblasti vedy, kultúry, vzdelávania a športu. Je to najvyššie osobné vyznamenanie udelené obcou Boleráz a tej istej osobe môže byť udelené len raz.

2. Čestné občianstvo môže byť udelené občanom obce Boleráz, občanom iných obcí a miest Slovenskej republiky, cudzím štátnym príslušníkom a to aj „in memoriam“.

3. Čestné občianstvo je čestným osobným ocenením a jeho udelenie nezakladá trvalý pobyt v Obci Boleráz..

4. O udelení Čestného občianstva rozhoduje obecné zastupiteľstvo 3/5 väčšinou hlasov všetkých poslancov.

5. O udelení Čestného občianstva sa vydáva listina, ktorú podpisuje starosta obce. Listinu je možné vyhotoviť dvojjazyčne tak, že druhé vyhotovenie je v jazyku oceneného, ak je ním cudzí štátny príslušník.

6. Návrh na udelenie čestného občianstva môžu podať: starosta obce, starostovi obce poslanci obecného zastupiteľstva, obyvatelia obce, občianske združenia a iné právnické osoby pôsobiace na území obce Boleráz. Návrh musí obsahovať meno a priezvisko navrhovanej osoby a odôvodnenie.

7. Odovzdanie listiny o Čestnom občianstve sa vykoná slávnostným spôsobom, spravidla na zasadnutí obecného zastupiteľstva obce Boleráz. Čestný občan obce sa pri tejto príležitosti zapisuje do pamätnej knihy obce.

8. Súčasťou ocenenia je finančná odmena v sume 1 000 Eur.

9. Obecné zastupiteľstvo môže udelené Čestné občianstvo odňať hlasovaním 3/5 väčšinou všetkých poslancov, ak zo závažných dôvodov Čestný občan nie je hodný tohto ocenenia, alebo u koho dodatočne vyjdú najavo skutočnosti, na základe ktorých by udelenie Čestného občianstva ocenenému nepatrilo.

**§ 3**

**Cena obce Boleráz**

1. Obecné zastupiteľstvo môže udeliť Cenu obce Boleráz fyzickým a právnickým osobám za:

a/ vynikajúce tvorivé výkony, významné výsledky vo vedeckej, technickej, umeleckej, športovej, publicistickej a inej verejnoprospešnej činnosti,

b/ činnosť osôb, ktoré sa významným spôsobom pričinili o hospodársky a kultúrny rozvoj obce, jeho propagáciu doma a v zahraničí,

c/ činnosť osôb pri záchrane ľudských životov a majetku obce a jeho občanov.

2. Cena obce sa udeľuje v písomnej forme – plakete, na ktorej je erb obce a nápis „Cena obce Boleráz“.

K cene obce sa vydáva potvrdenie / preukaz/ o jeho udelení, v ktorom sa uvedie meno, adresa, dátum udelenia, pečiatka obce a podpis starostu.

3. Návrhy na udelenie Ceny obce môžu podať starostovi obce poslanci obecného zastupiteľstva alebo občania. V návrhu musí byť uvedené meno a priezvisko navrhovanej osoby alebo názov kolektívu a mená všetkých jeho členov vrátane vedúceho s odôvodnením

4. O udelení Ceny obce rozhoduje obecné zastupiteľstvo 3/5 väčšinou hlasov všetkých poslancov.

5. Odovzdanie Ceny obce sa vykoná slávnostným spôsobom spravidla na zasadnutí obecného zastupiteľstva.

6. Súčasťou ocenenia je finančná odmena 500 Eur.

**§ 4**

**Cena starostu Obce Boleráz**

1. Cenu starostu obce udeľuje starosta obce jednotlivcom aj kolektívom za ich záslužnú činnosť vo všetkých sférach života obce na prospech občanov obce a samosprávy.

2. Cenu udeľuje starosta obce autonómne od názoru obecného zastupiteľstva. Starosta o svojom rozhodnutí oboznámi poslancov obce na zasadnutí obecného zastupiteľstva.

3. Návrh na udelenie Ceny starostu obce môžu podať starostovi obce poslanci obecného zastupiteľstva, obyvatelia obce, občianske združenia pôsobiace v obci. V návrhu musí byť uvedené meno, priezvisko navrhovanej osoby alebo kolektívu, mená všetkých jeho členov, vrátane vedúceho a odôvodnenie.

4. Cena pozostáva z listiny obsahujúcej meno oceneného, názov kolektívu, mená a priezviská všetkých jeho členov, predmet ocenenia a rok udelenia. Listina je opatrená pečiatkou a podpisom starostu.

5. Súčasťou ceny je vecný dar v maximálnej hodnote 300 Eur.

6. Cenu udeľuje starosta obce slávnostným spôsobom pri rôznych spoločenských príležitostiach.

**§ 5**

**Pamätný list obce Boleráz**

1. Pamätný list obce Boleráz sa udeľuje osobám alebo kolektívom, ktoré sa významným spôsobom zaslúžili o rozvoj, reprezentáciu a propagáciu regiónu, obce alebo pri významnom pracovnom či životnom jubileu, za dlhoročnú aktivitu v o obci .

2. O pridelení Pamätného listu rozhoduje obecné zastupiteľstvo Boleráz 3/5 väčšinou všetkých poslancov. Ocenenie sa odovzdá slávnostným spôsobom pri vhodnej spoločenskej príležitosti.

3. Ocenení sa pri prevzatí pamätného listu podpíšu do Pamätnej knihy obce Boleráz.

**§ 6**

**Udeľovanie ocenení**

1. Výnimočne sa môže Čestné občianstvo obce Boleráz a Cena obce Boleráz udeliť jednotlivcovi „in memoriam“. Ocenenie prevezme najbližší pozostalý – príbuzný. Pri rovnakom stupni príbuzenstva má prednosť staršia osoba.

2. Pri udelení ocenenia sa vykoná zápis do pamätnej knihy obce s hlavnými údajmi o laureátovi, dátumom udelenia, stručným zdôvodnením udelenia a podpisom laureáta.

3. Odmietnutie prevzatia ocenenia automaticky ruší udelené ocenenie a v budúcnosti je prekážkou na opätovné udelenie toho istého ocenenia.

**§ 7**

**Záverečné ustanovenia**

1. Zmeny a doplnky tohto VZN schvaľuje obecné zastupiteľstvo 3/5 väčšinou prítomných poslancov.

2. VZN bolo schválené Uznesením č. 66/2019 dňa 08.08.2019

3. VZN nadobúda účinnosť 27.08.2019

Vyvesené : 08.08.2019

Zvesené : 27.08.2019

Ing. Pavol Mackovčín

starosta obce

Vzor /Príloha č.1 /

**Návrh na udelenie verejného vyznamenania a uznania**

1.Čestného občianstva obce Boleráz

2. Ceny obce Boleráz

3. Ceny starostu obce Boleráz

4. Pamätný list obce Boleráz

( Navrhované vybrané ocenenie/uznanie zakrúžkovať !)

Uveďte:

**1. Osobné údaje navrhovaného: meno, priezvisko, akademické tituly, rodné meno, dátum narodenia, adresa trvalého bydliska, povolanie**

**2. Zdôvodnenie návrhu:**

**3. Meno, priezvisko a adresa iniciátora ocenenia :**

V  .......... .........., dňa ............... .............

.............................................

podpis navrhovateľa